Neobvyklá láska
Kedysi dávno žil princ menom Vít. Bol to veru švárny mladík s chrabrým srdcom. Tento princ však nebol ako ostatní vznešení princovia. Namiesto bálov chodil do lesa, namiesto krásneho odevu nosil obyčajné šatstvo. Kráľovské povinnosti ho nezaujímali a ani v láske sa mu nedarilo. I jeho kôň Giacomo bol väčším lámačom sŕdc ako hanblivý princ Vít. A tak trávil osamelý princ všetok čas so svojim priateľom drevorubačom Ivanovičom. Po večeroch hrávali karty a cez deň chodili do lesa. Jedného dňa sa Ivanovičovi narodil syn Ivan a na princa už nemal čas ako predtým. I ten kôň Giacomo začal byť mrzutý z princovej osamelosti a tak sa s drevorubačom rozhodol, že nadišiel čas nájsť princovi nevestu. Nebola to veru ľahká úloha. Víta žiadna kráska nechcela. Ivanovič  s Giacomom navštívili rôzne kraje, tú pravú však nenašli. Zrazu sa dopočuli, že obávaný kráľ severu zúfalo hľadá ženícha pre svoju dcéru Lýdiu. Rozhodli sa preto chopiť šance a zavítali do nebezpečného kraja večného ľadu. Biely tátoš Giacomo princeznú očaril a nakoniec ju presvedčil. I drsný kráľ severu poľavil a svoju dcéru sám na cestu vypravil. Vedel totiž, že Lýdia je iná ako ostatné princezné. Namiesto varenia kormidlovala lode a posádke velila, namiesto šperkov zbrane nosila. Keď sa princ dozvedel, čo Giacomo a Ivanovič chystajú, zo strachu pred princeznou sa uchýlil do lesa. Ivanovič však Víta dobre poznal a  zaviedol princeznú na miesto kde sa skrýval. Pripravili pre nich pascu lásky a záhadne sa vytratili. Keď však nič netušiaca princezná zbadala cudzieho muža vychádzať z lesa, chopila sa zbrane a chudáka Víta napadla. Veru, dopadlo by to zle, keby Ivanovič nezakročil a princa nezachránil. I ten kôň Giacomo nechcel veriť vlastným očiam. Keď sa princ spamätal zahorel láskou k odvážnej a nebezpečnej dievčine. Po čase Lýdia a Vít zistili, že sa dopĺňajú. A tak jedného krásneho dňa ho požiadala o ruku. I ten kôň Giacomo nechcel veriť vlastným ušiam. Svadba to bola veľkolepá. Dlhé roky stáli Lýdia a Vít bok po boku, ochraňovali svoje kráľovstvo,  obchodovali so severnými lodami a strážili svoje lesy. Bola to veru láska neobvyklá, taká akej v rozprávkach niet... 
